Iqreb-d Noel; nettheggi ad t-nesfuggel akken ilaq: nḥeffeḍ ccnawi, ma d timrabḍin xeddment iluɣma s “luṛg”. Necna di ssbiṭer ayen i wumi qqaren “Asfuggel ageldan”.34 Lḥed tameddit nesfuggel les vépres, yesmekta-yi-d umrabeḍ yellan I lmendad s tugna-yagi yeqqimen deg wallaɣ-iw am teqnuẓt: tugna-nni n tili yeččuren d aweḥḥi, i deg ittezzi umexluq yelsan iselsa usligen, yeṭṭef gar yiffassen-is kra akken n yiṭij. Aṭas i kkiɣ di taddart Ufella ttmesteqsayeɣ d acu i d anamek n tugna-yagi yessewhamen… tura fehmeɣ-tt: tes‘a assaɣ d tzeqqa n tẓallit yeččuren d tallest deg Yiwaḍiyen, sani iyi-iwwin mi lliɣ d tamecṭuḥt, tazeqq-nni i deg tettmuc‘al, di tallest, tafat n tcemmu‘in, adeyyani yeṭṭef tabexxaṛt deg ufus-is, yelsa llebsa n yideyyaniyen.